דוברות משרד הביטחון מודיעה כי שר הביטחון הכריז על הסכמה אמריקאית לתקיפה של צה"ל את מתקני הגרעין באיראן. כלומר: קבלו ביטול!!!
שר הביטחון משה יעלון ביקר הבוקר בתרגיל חטיבת הצנחנים ברמת-הגולן והתייחס, בין היתר, לנאומו של ראש הממשלה בנימין נתניהו אתמול בעצרת האו"ם. דוברות משרד הביטחון הפיצה לכתבים את דבריו, ובהם המשפט: "ולכן, כשאנחנו אומרים שבכל דרך צה"ל צריך לעצור את הגרעין האיראני, יש הסכמה על זה עם נשיא ארה"ב". התבטאות כזו מפי שר הביטחון של ישראל, שלפיה ארה"ב מסכימה לפעולה של כוחות צה"ל באיראן, משולה לפצצת אטום דיפלומטית. עד מהרה הודיעה דוברות משרד הביטחון לכלי התקשורת כי "בתמלול דברי השר נפלה טעות באחד המשפטים". לפי הודעת הדוברות המעודכנת, "במשפט ולכן, כשאנחנו אומרים שבכל דרך צה"ל צריך לעצור את הגרעין האיראני, יש הסכמה על זה עם נשיא ארה"ב... יש להוריד את המלה צה"ל, שלא נאמרה. צריך להיות: ולכן, כשאנחנו אומרים שבכל דרך צריך לעצור את הגרעין האיראני, יש הסכמה על זה עם נשיא ארה"ב". "אנחנו מדגישים", נכתב בגופן עבה, "המלה צה"ל לא נאמרה".